text: 26-årig sigtet for drabsforsøg 
  11 maj 2012 kl. 10.35
  En 26-årig mand fra Haderslev blev fredag i et lukket grundlovsforhør i Retten i Sønderborg, fængslet i 14 dage, og sigtet for drabsforsøg på sin ekskæreste.
  Politiet mener, at manden natten til onsdag opsøgte sin 23-årige tidligere kæreste i Tønder i den hensigt at dræbe hende.
  - Det er begrænset, hvad jeg kan fortælle om sagen, fordi manden ikke har ønsket at sige noget. Men en række omstændigheder peger på, at han opsøgte hende i den hensigt at dræbe hende, siger vicepolitiinspektør Bent Thuesen, Syd- og Sønderjyllands Politi.
  Han ønsker således heller ikke at komme ind på, hvorfor politiet mener, at den 26-årige ville slå kæresten ihjel.
  - Vi vil gerne konfrontere ham med vores oplysninger, før vi går frem i pressen med dem, siger vicepolitiinspektøren.
  Kvinden kom lettere til skade ved overfaldet. Hun blev tilset af en læge.
  